এবার ম্যাগি বিতর্ক উঠল বিধানসভায়। আজ বিধানসভায় ক্রেতা সুরক্ষা দফতরের বাজেট নিয়ে আলোচনা ছিল।  নাম না করে কংগ্রেসের আমজাদ হোসেন প্রশ্ন করেন,  বাজারে ক্ষতিকারক খাবার বিক্রি হচ্ছে। সেগুলি আটকাতে সরকার কী ব্যবস্থা নিচ্ছে। উত্তরে ক্রেতা সুরক্ষামন্ত্রী সাধন পান্ডে বলেন, বেশ কিছু কোম্পানির জল ও খাবারের নমুনা সংগ্রহ করে পরীক্ষার জন্য পাঠানো হয়েছে। ম্যাগি নুডলসে রয়েছে মাত্রাতিরিক্ত সীসা আর অ্যাজিনোমোটো। এই খবর সামনে আসতেই নড়েচড়ে বসেছে কলকাতা পুরসভাও। গত বছরের মার্চে তৈরি ম্যাগি নুডলসের নমুনা পরীক্ষার জন্য ফুড সেফটি অফিসারদের নির্দেশ দিলেন মেয়র পারিষদ। ক্ষতিকারক কিছু প্রমাণ হলে ব্যবস্থা নেবে ক্রেতা সুরক্ষা দফতর। সুস্বাদু। পেট ভরাতেও জুরি মেলা ভার। কিন্তু, সেই খাবারেই অতিরিক্ত মাত্রার অ্যাজিনোমোটো আর সীসা? নড়েচড়ে বসেছে উত্তরপ্রদেশ প্রশাসন। আর খবর চাউড় হতেই সতর্ক এরাজ্যও। এদিকে, ক্রমশ অস্বস্তি বাড়ছে নেসলে সংস্থার। ম্যাগি নুডলসের প্রায় দুই লক্ষ প্যাকেট বাজার থেকে তুলে নিতে নির্দেশ দিয়েছে উত্তরপ্রদেশের ফুট সেফটি অ্যান্ড ড্রাগ অ্যাডমিনিস্ট্রেশন। নুডলসে অ্যাজিনোমোটোর মাত্রা নিয়ে প্রস্তুতকারী সংস্থার দাবি কার্যত উড়িয়ে দিয়েছে উত্তরপ্রদেশের খাদ্যের মান নিয়ন্ত্রক দফতর। নেসলেও হাত গুটিয়ে বসে নেই। ম্যাগি নুডলসের নমুনা নিরপেক্ষ কোনও পরীক্ষাগারে পাঠাচ্ছে নেসলে।